Kort nadat ’n lojale Bulls-ondersteuner Saterdagaand sy span se sege oor die Crusaders gevier het, het gewapende rowers sy lewe met twee koeëls beëindig.
Marais, van ’n hoewe in Kroondal in die Waterval-omgewing, is een keer in die kop geskiet. Die koeël het sy brein vergruis. ’n Tweede koeël is by sy bors in en deur sy longe. Hy is op slag dood.
“Hy het ’n Super14-eindstryd tussen die Bulls en die Stormers voorspel en was baie in sy noppies. Hy het nog sy horinkies opgehad.”
Mev. Marais het gesê Chantel-lee is by die kombuisdeur uit om te kyk hoekom die hond blaf. Nadat sy by die deur uit is, het sy geskreeu: “Daar is mense wat oor ons muur spring!”
Erasmus het uitgestorm om te gaan kyk, maar in sy spore omgedraai toe hy die vier aanvallers, elk met ’n wapen in die hand, op die kombuisdeur sien afstorm, het mev. Marais vertel.
“Ek gaan my man vreeslik mis, veral sy SMS elke oggend as hy op pad werk toe was. Hy het altyd geskryf: ‘Jy moet lekker werk en ek is lief vir jou’.
“Hy het tog so vreeslik uitgesien na Saterdag se wedstryd en hoewel ek ’n Stormers-ondersteuner is, het ons ’n baie goeie rugbyverhouding gehad.”